Innsatt i Bergen fengsel ble nektet å bruke kvinneklær
Kvinnen endret juridisk kjønn til kvinne i juni, og skal ved to anledninger ha forsøkt å bestille kvinneklær og kosmetikk uten at bestillingene gikk gjennom hos fengselsvesenet, ifølge Bergens Tidende. I november, fem måneder etter å ha klagd inn saken, ble kvinnen lovet at hun skulle få kle seg som hun ønsker – men kun på egen celle. – Dersom innsatte beveger seg ut i det mannlige fellesskapet iført kvinneklær kan dette skape ubehag og være provoserende for de mannlige innsatte, heter det i svarbrevet kvinnen fikk fra Kriminalomsorgen etter klagen hun sendte. Likestillingsombud Hanne Inger Bjurstrøm mener det generelt er for dårlig kunnskap i norske fengsler om hvordan transpersoner skal håndteres. – Om Bergen fengsel ikke har gode rutiner for å ivareta rettighetene til transpersoner, kan det være i strid med diskrimineringslovverket, sier Bjurstrøm. Fengselsleder ved Bergen fengsel, Harald Åsaune, sier de har ønsket å finne en løsning som ivaretar kvinnen, og at de har hatt en dialog med henne knyttet til utfordringer ved å ha kvinneklær i en mannsavdeling. Som svar på fra kritikken fra likestillingsombudet sier Åsaune at de ønsker retningslinjer velkommen. – Når transpersoner kommer i fengsel, blir vi utfordret på fordelingen av innsatte i menn og kvinner. Sånn sett ser jeg at vi ikke kan imøtekomme alle behovene transpersoner kan ha. Dette er noe vi må jobbe med for å finne gode løsninger. (©NTB)
En innsatt i Bergen fengsel ble nektet å bruke kvinneklær, til tross for at hun juridisk har endret kjønn til kvinne.